section_heading: Klasa Habsburg
paragraph_text: Pripadnici klase Habsburg gradili su se u brodogradilištima Stabilimenta Tecnica Triestina u Trstu. Vodeći brod klase, Habsburg, bio je porinut 9. rujna 1900. godine. Árpád je slijedio godinu poslije s porinućem 11. rujna 1901. godine. Posljednji brod klase bio je Babenberg porinut 4. listopada 1902. godine. Prva dva broda Habsburg i Árpád bila su modernizirana 1910. odnosno 1911. godine ili 1911. i 1912. godine Pri izbijanju Prvoga svjetskog rata u kasnom srpnju 1914. godine Habsburg je služio kao zastavni brod III. divizije bojnih brodova austrougarske flote pod zapovjedništvom kapetana Miklósa Horthyja zajedno s dvama bratskim brodovima. Poslije su prebačeni u IV. diviziju nakon što su novi bojni brodovi klase Tegetthoff stavljeni u službu. Sva tri broda ograničeno su rabljena tijekom Prvoga svjetskog rata kao pripadnici IV. divizije austrougarske flote. Iako su Babenberg i Árpád sudjelovali u bombardiranju talijanskoga lučkog grada Ancone 1915. godine, klasa je većinom bila neaktivna u ostatku rata služeći kao obalne oklopnjače. Sva tri su bila povučena iz službe 1916. godine radi omogućivanja njihovim posadama služenje u austrougarskim zračnim snagama i austrougarskim U-bootovima. Poslije svršetka Prvoga svjetskog rata svi bojni brodovi klase Habsburg prepušteni su Velikoj Britaniji. Zatim su prodani Italiji i izrezani 1921. godine.